Document ID: 32012D0203

DEĊIŻJONI TA’ IMPLIMENTAZZJONI TAL-KUMMISSJONI
tad-19 ta’ April 2012
li temenda l-Anness I għad-Deċiżjoni 2006/766/KE rigward l-annotazzjoni dwar iċ-Ċilì fil-lista ta’ pajjiżi terzi li minnhom huma permessi l-importazzjonijiet ta’ molluski bivalvi, ekinodermi, tunikati u gasteropodi marini ħajjin, imkessħin, iffriżati jew ipproċessati għall-konsum mill-bniedem
(notifikata bid-dokument numru C(2012) 2446)
(Test b’relevanza għaż-ŻEE)
(2012/203/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta’ April 2004 li jippreskrivi regoli speċifiċi għall-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum uman (1), u b’mod partikolari l-Artikolu 11(1) tiegħu,
Billi:
(1)
Ir-Regolament (KE) Nru 854/2004 jistipula li prodotti li joriġinaw mill-annimali jistgħu jiġu importati biss minn pajjiż terz jew parti minn pajjiż terz li jidher jew tidher f’lista mfassla skont dan ir-Regolament.
(2)
Ir-Regolament (KE) Nru 854/2004 jistipula li, fit-tfassil u l-aġġornamenti ta’ dan it-tip ta’ listi, għandhom jitqiesu l-verifiki min-naħa tal-Unjoni f’pajjiżi terzi u l-garanziji min-naħa tal-awtoritajiet kompetenti ta’ pajjiżi terzi rigward il-konformità jew l-ekwivalenza mal-liġi tal-Unjoni dwar l-għalf u l-ikel u regoli dwar saħħet l-annimali kif speċifikat fir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar kontrolli uffiċjali mwettqa biex jaċċertaw li tkun ġiet ivverifikata l-konformità mal-liġi dwar l-għalf u l-ikel, u mar-regoli dwar saħħet l-annimali u l-benessri tal-annimali (2).
(3)
Id-Deċiżjoni tal-Kummissjoni 2006/766/KE tas-6 ta’ Novembru 2006 li tistabbilixxi l-listi ta’ pajjiżi terzi u territorji li minnhom l-importazzjonijiet ta’ molluski bivalvi, ekinodermi, tunikati, gastropodi tal-ibħra u prodotti tas-sajd huma permessi (3), telenka dawk il-pajjiżi terzi li jissodisfaw il-kriterji msemmija fir-Regolament (KE) Nru 854/2004 u li għaldaqstant huma f’pożizzjoni li jiggarantixxu li l-esportazzjonijiet ta’ dawn il-prodotti lejn l-Unjoni jissodisfaw il-kundizzjonijiet sanitarji stipulati fil-leġiżlazzjoni tal-Unjoni biex titħares saħħet il-konsumaturi. B’mod partikolari, l-Anness I ta’ din id-Deċiżjoni jistabbilixxi lista ta’ pajjiżi terzi li minnhom huma permessi l-importazzjonijiet ta’ molluski bivalvi, ekinodermi, tunikati u gastropodi marini ħajjin, imkessħin, iffriżati jew ipproċessati għall-konsum mill-bniedem. Din il-lista tindika wkoll ir-restrizzjonijiet fuq dawn l-importazzjonijiet minn ċerti pajjiżi terzi.
(4)
Iċ-Ċilì bħalissa huwa inkluż fil-lista fl-Anness I tad-Deċiżjoni 2006/766/KE bħala pajjiż terz li minnu huma permessi l-importazzjonijiet ta’ molluski bivalvi, ekinodermi, tunikati u gastropodi marini maħsuba għall-konsum mill-bniedem, iżda dawn l-importazzjonijiet huma ristretti għal molluski bivalvi, ekinodermi, tunikati u gastropodi marini ffriżati jew ipproċessati u għal ċerti Pectinidae mkessħin u mnaddfin mill-imsaren.
(5)
Twettqet spezzjoni mill-Kummissjoni fiċ-Ċilì bejn is-26 ta’ April u s-6 ta’ Mejju 2010, biex tivvaluta s-sistema ta’ kontrolli li jirregolaw il-produzzjoni tal-molluski bivalvi maħsubin għall-esportazzjoni lejn l-Unjoni. Ir-riżultat ta’ dik l-ispezzjoni, flimkien mal-garanziji mogħtija mill-awtorità kompetenti taċ-Ċilì, jindikaw li l-kundizzjonijiet f’dak il-pajjiż terz applikabbli għall-molluski bivalvi, l-ekinodermi, it-tunikati u l-gastropodi marini ħajjin maħsubin għall-esportazzjoni lejn l-Unjoni huma ekwivalenti għal dawk stabbiliti fil-leġiżlazzjoni rilevanti tal-Unjoni. Għaldaqstant, ir-restrizzjonijiet fuq l-importazzjonijiet fl-Unjoni ta’ molluski bivalvi, ekinodermi, tunikati u gastropodi marini miċ-Ċilì ma għandhomx jibqgħu japplikaw.
(6)
Għalhekk id-Deċiżjoni 2006/766/KE għandha tiġi emendata skont dan.
(7)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Fl-Anness I għad-Deċiżjoni 2006/766/KE, l-annotazzjoni għaċ-Ċilì tinbidel b’dan li ġej:
“CL
IĊ-ĊILÌ”
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, id-19 ta’ April 2012.

Labels: 0
3
18
6